KOMISIJOS SPRENDIMAS
2004 m. rugpjūčio 26 d.
dėl Maltos Respublikos prašymo taikyti sumažintą PVM tarifą už elektros energijos tiekimą
(pranešta dokumentu Nr. K(2004) 3240)
(autentiškas tik tekstas anglu kalba)
(2004/673/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1) su paskutiniais pakeitimais, padarytais Direktyva 2004/66/EB (2), ypač į jos 12 straipsnio 3 dalies b punktą,
kadangi:
(1)
2004 m. birželio 18 d. Komisijoje užregistruotame laiške Maltos Respublika pranešė Komisijai apie ketinimą taikyti sumažintą PVM tarifą už elektros energijos tiekimą.
(2)
Numatyta priemonė remiasi bendrąja priemone dėl sumažinto PVM tarifo taikymo už elektros energijos tiekimą pagal Šeštosios PVM direktyvos 12 straipsnio 3 dalies b punktą.
(3)
Maltos elektros energetikos sektorius yra mažas ir izoliuotas, pavojus iškraipyti konkurenciją vidaus rinkoje negresia. Šiuo metu Malta nenaudoja gamtinių dujų, kadangi ji neturi nei gamtinių dujų sistemos, nei jungiančiojo vamzdyno.
(4)
Be to, PVM taisyklės dėl elektros energijos tiekimo vietos, nustatytos Šeštojoje direktyvoje 77/388/EEB, buvo iš dalies pakeistos Direktyva 2003/92/EB (3). Galutiniame etape, t. y. iš pardavėjų ir platintojų galutiniam vartotojui, elektros energijos tiekimas yra apmokestinamas ten, kur pirkėjas realiai naudoja bei suvartoja prekes, taip siekiant užtikrinti, kad apmokestinama būtų realus jų suvartojimas šalyje.
(5)
Tai yra bendroji priemonė, kuri nenumato jokių išimčių, konkurencijos iškraipymo pavojus turi būti laikomas neegzistuojančiu. Minėtos direktyvos 12 straipsnio 3 dalies b punkte numatyta sąlyga yra įgyvendinta, Malta gali pradėti taikyti atitinkamą priemonę, kai tik šis sprendimas bus paskelbtas,
PRIĖMĖ ŠĮ SPRENDIMĄ:
1 straipsnis
Malta gali įgyvendinti 2004 m. birželio 18 d. laiške praneštą priemonę, kuria siekiama taikyti sumažintą PVM tarifą už elektros energijos tiekimą, kokios bebūtų jos gamybos ir tiekimo sąlygos.
2 straipsnis
Šis sprendimas yra skirtas Maltos Respublikai.
Priimta Briuselyje, 2004 m. rugpjūčio 26 d.